Γιώργος Μαντάνης

Ο Γιώργος Μαντάνης (1966) είναι Έλληνας επιστήμων ξύλου, καθηγητής στο Πανεπιστήμιο Θεσσαλίας και εκλεγμένο μέλος της Διεθνούς Ακαδημίας Επιστήμης Ξύλου.

Βιογραφία 
Γεννήθηκε στη Στύψη της Λέσβου και ολοκλήρωσε με άριστα τις εγκύκλιες σπουδές του στο Γενικό Λύκειο Καλλονής το 1984.

Εισήχθη στο Τμήμα Δασολογίας και Φυσικού Περιβάλλοντος στο Αριστοτέλειο Πανεπιστήμιο Θεσσαλονίκης και αποφοίτησε το 1989 με ειδίκευση στην τεχνολογία ξύλου. 

Μετά από υποτροφία, έκανε διδακτορικές σπουδές στις Ηνωμένες Πολιτείες Αμερικής υπό την επίβλεψη του καθηγητή Raymond A. Young στο Πανεπιστήμιο του Ουισκόνσιν στο Μάντισον και απέκτησε διδακτορικό δίπλωμα το 1994, αφού πραγματοποίησε έρευνες για τη διόγκωση του ξύλου σε νερό και οργανικά αντιδραστήρια, οι οποίες έχουν υπερβεί σε διεθνή αναγνώριση τις 1.000 ετεροαναφορές παγκοσμίως.

Το διάστημα 1998-2001 εργάστηκε ως ερευνητής στη χημική εταιρεία ACM Wood Chemicals, σήμερα Chimar Hellas. Το 2002 εκλέχθηκε καθηγητής στο Τμήμα Σχεδιασμού και Τεχνολογίας Ξύλου και Επίπλου του πρώην ΤΕΙ Θεσσαλίας, όπου και υπηρέτησε μέχρι το 2019.

Έργο και διακρίσεις 
Έχει δημοσιεύσει 70 επιστημονικά άρθρα σε ξένα περιοδικά και το ερευνητικό έργο του έχει αναγνωριστεί με περισσότερες από 1.500 ετεροαναφορές στη βάση Scopus. Το διάστημα 2000-2002 ανέπτυξε δύο παγκόσμια διπλώματα ευρεσιτεχνίας.

Έργο του έχει δημοσιευτεί στον ελληνικό τύπο και αρθρογραφεί για τη διάχυση του ξύλου ως οικολογικού υλικού στις κατασκευές. Επιπλέον, ακαδημαϊκό και ερευνητικό έργο σχετιζόμενο με την τεχνολογία και τις επιστήμες ξύλου -που υλοποιήθηκε από κοινού με συναδέλφους του- στα ελληνικά Ανώτατα Εκπαιδευτικά Ιδρύματα έχει αναγνωριστεί και δημοσιευτεί στα ΜΜΕ.

Το 2018 εκλέχθηκε Co-editor στο διεθνές περιοδικό Wood Material Science and Engineering το οποίο δημοσιεύει θέματα της επιστήμης ξύλου και της μηχανικής του και έχει δείκτη απήχησης 2,200. Έχει επιλεγεί επίσης ως κριτής στα έγκριτα επιστημονικά περιοδικά Holzforschung, European Journal of Wood and Wood Products και BioResources.

Τον Οκτώβριο 2020 σε μετα-έρευνα των Ioannidis κ.ά. στο επιστημονικό περιοδικό PLOS Biology, το όνομά του συμπεριλήφθηκε στους καταλόγους Mendeley Data 2020 για τη διεθνή απήχηση του έργου του στις επιστήμες ξύλου. Σε μετα-έρευνα που δημοσιεύτηκε τον Οκτώβριο 2021, έγινε επίσης συμπερίληψη του ονόματός του στην Mendeley Data 2021 για αναγνώριση της έρευνάς του το 2020. Την ίδια διάκριση έλαβε και για το ερευνητικό έργο του έτους 2021.

Τον Δεκέμβριο 2021, η Διεθνής Ακαδημία Επιστήμης Ξύλου (IAWS), η οποία περιλαμβάνει διακεκριμένους ερευνητές ξύλου από όλο τον κόσμο, τον εξέλεξε στα τακτικά μέλη της.

Τον Οκτώβριο 2023 σε έγκριτη μετα-έρευνα των Ioannidis κ.ά., το όνομά του συμπεριλήφθηκε στη λίστα Elsevier Data 2022, στο ανώτερο 2% των ερευνητών όλων των εποχών, για το ερευνητικό του έργο στις επιστήμες ξύλου.

Προσωπική ζωή 
Ζει μόνιμα στην Καρδίτσα. Είναι νυμφευμένος με την φιλόλογο Παρασκευή Ζούγρου, και μαζί έχουν δύο ενήλικα τέκνα.

Εξωτερικοί σύνδεσμοι 
 Google Scholar, George I. Mantanis
 Dr. George Mantanis - ResearchGate
 Διάλεξη του Γ. Μαντάνη - Τμήμα Πολιτικών Μηχανικών, Π.Θ.

Παραπομπές 

Έλληνες πανεπιστημιακοί
Καθηγητές Πανεπιστημίου Θεσσαλίας
Έλληνες επιστήμονες ξύλου
Επιστήμη ξύλου
Διεθνής Ακαδημία Επιστήμης Ξύλου